Valvovat viranomaiset voivat valvoa ajoneuvoveroa kuvaamalla tai muuten tallentamalla teknisin laittein tietoja liikenteessä olevista ajoneuvoista.

Näin toteaa lakiluonnos kevyiden moottoriajoneuvojen verosta, eli parhaillaan lausuntokierrokselle lähtevä ns. moottoripyöräverolaki.

Luonnoksen mukaan veron valvontaan liittyvä automaattinen kuvaaminen tai kuvan tai muun valvontatiedon tallentaminen voi olla jatkuvaa tai toistuvaa, mutta kuvaaminen tai muun tiedon tallentaminen ei kuitenkaan saa kohdistua kotirauhan piirissä oleviin paikkoihin.

Esimerkiksi Tekniikan Maailma -lehti on jo esittänyt epäilyksen, että lakiluonnoksen esittämä ”muun valvontatiedon jatkuva tai toistuva tallentaminen” voisi tarkoittaa käytännössä kyseisten ajoneuvojen GPS-pohjaista valvontaa.

”Muutama bitti sinne tai tänne, ja automaattinen sakotusjärjestelmä on valmis”, TM kirjoittaa lainlaatijan tekstistä.

Alkuun 150 euroa vuodessa, myöhemmin ehkä enemmän?

Teknisesti lakiluonnoksen sisältävässä esityksessä ehdotetaan säädettäväksi uusi laki kevyiden moottoriajoneuvojen vuotuisesta verosta, joka kohdistuisi L3 ja L4 -luokan moottoripyöriin sekä L5 ja L7 -luokan kolmi- ja nelipyöriin, kuten eräisiin mönkijöihin.

Veron määrä olisi luonnoksen mukaan alkuun 150 euroa vuodessa. Myöhemmin summaa olisi helppo myös korottaa.